Listwa - (page 6) - GWAKAFWIKA REVOLISYON
Ki moun ki kyouyé kanmarad Bino?
Par SHAKA (Gwakafwika) le 19 Février 2011 à 18:42
Yè vandrèdi militan, patriyòt Gwadloup té ka chonjé antrè lannuit a mawdi 17 é mèkrèdi 18 févriyé on sendkialis a CGTG é tanbouyé a Akiyo té ka pèd vi a-y sité Henri iV Lapwent èvè on bal brénèk planté an kò a-y! Non a-y Jak Bino! Yo fè ankèt dapré-yo é yo touvé mwayen fè on gwadloupéyen ki pa té ni ayen a vwè adan listwa-lasa rantré adan lajòl a-yo. Mé nou ja konnèt! Zò tann kanmarad Domota asi RTB adan on miting ki fèt yè Bémaho? Nou tout sav sé béké-la Gwadloup ni on milis. E an senten sé yonn adan sé milis-lasa ki kyouyé kanmard Bino! Tousa èvè konplosité a léta kolonyal fwansé.
14 févriyé, ki 14 févriyé?
Par SHAKA (Gwakafwika) le 14 Février 2011 à 13:03
14 févriyé, gwadloupéyen ké chonjé
sa'y fèt an komin Moul jou-lasa an
14 févriyé, jou a Senvalanten? Pétèt pou moun ka chonjé sé enki jou-lasa yo enmé madanm a-yo oben nonm a-yo, pétèt osi pou moun ki bizwen rantré adan zafè a achté zyé fèmé. Mé mwenmen an-mwen pa ka rantré adan maji a kapitalis!
14 févriyé 2011, sé jou ola mèt a kaz-la Sarkozy kay wousivwè politisyen bwabwa Gwadloup pou'y désidé divini a péyi-la. Nou ja konnèt sa Sarkozy ja désidé, sé konsèy réjyonal é konsèy jénéral fè on sèl kon Matnik é Giyàn. Koloni a fwansé ka sèvi-yo laboratwa!
Sèl dat mwen an ké komémoré, sé 14 févriyé 1952, ola larmé kolonyalis fwansé té asasiné kat gwadloupéyen pannan on mouvman grèv a travayè kann an komin Moul! Dayè LKP kay tini on miting oswè-la an komin-lasa.
Fanon, réyèl konbatan!
Par SHAKA (Gwakafwika) le 6 Décembre 2010 à 19:42
Larmé fwansé ka fè krim an péyi Aljéri! Fò zò li misyé Frantz Fanon " Les damnés de la terre" pou zò pé konpwann fwansé adan koloni a-yo, yo san fwa ni lwa! On jou 6 novanm 1961, gwan nonm-lasa ka lagé nou! I ka "dòmi" an Aljéri menm!
Par SHAKA (Gwakafwika) le 29 Novembre 2010 à 23:20
Milatrès Solitid. 29 novanm 1802, èsklavajis é kolonyalis fwansé té ka pann vayan madanm-lasa kon onlo konbatan pou lalibèté an péyi Gwadloup! Èstati a-y, zò pé vwè-y an dézyèm wonpwen "Boulva a sé timal-la" Lakwa Zabim lè zò sòti Lapwent. Sa sé pou gwadloupéyen ki poko débaké an péyi a-yo dèpi lontan!
Par SHAKA (Gwakafwika) le 18 Novembre 2010 à 13:38
18 novanm 1985 - 18 novanm 2010, kay fè 25 lanné mésyé, on ka-syèk on jandam rèprézantan a léta kolonyal fwansé té ka ASASINE on jenn gwadloupéyen, non a jenn-lasa Charles-Henri Salin! Jenn ti-boug-lasa té lékòl lisé Baimbridge. Jou-lasa, i té sòti sinéma é i té kay rantré a kaz a-y. E sé pannan i té ka pwan chimen a kaz a-y i kontré manblo! Kay pasé? Sa nou konnèt sé on jandam Michel Maas tiré dèyè do a jenn ti-boug-lasa. An moman-lasa yo té ka chèché on brakè mé konm pou yo tout nèg sé nèg alò sé kalté blan-lasa pa jen ka réfléchi avan yo pété bal asi moun! Jistis a-yo fè pèp-la kwè yo té baré jenn gason-la Bwasa alò kè yo kyouyé-y owa CHU-la Chovèl. Jistis a-yo touvé tout dyab é sé kòn pou yo té lagé jandam asasen-lasa! On jandam yo dékoré é ki alè ka bwè dlo a-y an péyi a-y!
25 lanné apré, nou ké lésé zafè-lasa pasé?
25 lanné apré, mouvman kiltirèl AKIYO ka fè pèp Gwadloup chonjé kyouyézon-lasa. Sa kay komansé jòd-la èvè on bokantaj a pawòl adan lokal a AKIYO menm é demen yo ka envité tout mas kiltirèl déboulé an lari Lapwent èvè on tèm asi Réprésyon.